આજનું વિશ્ર્વ કૃત્રિમતા તરફ જઈ રહ્યું છે. આના કારણે આખું વિશ્ર્વ સમસ્યાગ્રસ્ત છે. આવી પરિસ્થિતિમાં માત્ર ભારતીય ચિંતન જ માર્ગદર્શક બની શકે તેમ છે, એવું આપણે અને વિશ્ર્વના ઘણા બધા માને છે. પરંતુ આપણી સ્થિતિ પણ કેવી છે ? આપણા દેશમાં બહારથી આવેલો વ્યક્તિ એ સમસ્યારૂપ છે, અને બહારથી આવેલી વસ્તુ પણ સમસ્યારૂપ છે. બહારથી આવેલી વ્યક્તિ મોટેભાગે ઘૂસણખોર હોય છે, જે આપણા રાષ્ટ્રને માટે ખતરો હોય છે, તેવી જ રીતે બહુરાષ્ટ્રીય કંપનીઓ દ્વારા આવેલ વસ્તુઓ પણ ખતરારૂપ છે, જેને કારણે આખો દેશ અનેક સમસ્યાઓથી લિપ્ત છે. જેમ શરીર બહારથી આવેલ કોઈપણ વસ્તુથી અસ્વસ્થ થતું હોય તો તે શરીર દુર્બળ છે અને રોગો સામે લડવા માટે શક્તિમાન નથી, તેવી જ રીતે આપણું રાષ્ટ્ર અને તેમાં વસતો સમાજ સમસ્યાઓ સામે લડવા સક્ષમ નથી. કોઈ વ્યક્તિ રાષ્ટ્ર કે સમાજ માટે સમર્પિત થવાની વાત કરીએ તો તે ગરીબી, ભૂખ અને લાચારીથી પીડાય છે. તેવું ધ્યાનમાં આવે છે. તેની આગળ રાષ્ટ્રીયતા એ પ્રથમ છે તેવું કહીએ છીએ, તો ધ્યાનમાં આવે છે કે વ્યક્તિ જ્ઞાતિ, પરિવાર જેવાં અનેક બંધનોથી બંધાયેલી દેખાય છે કે તે તેમાંથી બહાર નીકળવું શક્ય જ દેખાતું નથી. આવી પરિસ્થિતિમાં સમાજને સમર્થ બનાવવા સિવાય કોઈ ઉપાય જ ધ્યાનમાં આવતો નથી.